ΓΡΑΠΤΗ ΕΡΩΤΗΣΗ E-2802/96 υποβολή: Angela Billingham (PSE) προς την Επιτροπή (25 Οκτωβρίου 1996)

Θέμα: Κοινοτική επιδότηση σε αγρότες

Θα μπορούσε η Ευρωπαϊκή Επιτροπή να με ενημερώσει σχετικά με το ύψος της κοινοτικής επιδότησης προς τους βρετανούς αγρότες, το ποσοστό κατά κεφαλή και πόσο σύντομα λαμβάνουν την επιδότηση; Το θέμα αυτό είναι ιδιαίτερα σημαντικό λαμβανομένου υπόψη του τι έχει συμβεί στους κτηνοτρόφους βοοειδών/γαλακτοπαραγωγούς και την επιδημία BSE. Επιπλέον, επιθυμώ να μου γίνουν γνωστές οι καθευθυντήριες γραμμές της Κοινότητας σε ό,τι αφορά την αποζημίωση.

Aπάντηση του κ. Fischler εξ ονόματος της Επιτροπής (20 Νοεμβρίου 1996)

Οι περισσότερες άμεσες ενισχύσεις που καταβάλλονται στους γεωργικούς παραγωγούς που χρηματοδοτούνται από το Ευρωπαϊκό Γεωργικό Ταμείο Προσανατολισμού και Εγγυήσεων- Τμήμα Εγγυήσεων (ΕΓΤΠΕ) αφορούν τη χορήγηση ετήσιας πριμοδότησης ανά κεφαλή βοοειδών ή προβάτων ή ενίσχυσης ανά εκτάριο αρώσιμων γαιών. Το συνολικό ποσό που καταβάλλεται σε ένα μεμονωμένο παραγωγό εξαρτάται λοιπόν από τον αριθμό των ζώων και από τον αριθμό των εκταρίων των αρώσιμων γαιών (συμπεριλαμβανομένων εκείνων που βρίσκονται σε αγρανάπαυση) που έχει στην κατοχή του ο εν λόγω παραγωγός και τα οποία είναι επιλέξιμα για ενίσχυση. Τα ποσά της ενίσχυσης που καταβάλλονται ανά ζώο ή ανά εκτάριο καθώς και οι όροι και οι προθεσμίες για την πληρωμή από τις αρχές των κρατών μελών διαφέρουν ανάλογα με τη φύση της σχετικής γεωργικής παραγωγής και διευκρινίζονται στην κοινοτική νομοθεσία που αφορά την δημιουργία κοινών οργανώσεων αγοράς στους εν λόγω τομείς.

Στην περίπτωση των κτηνοτρόφων βοοειδών, επιπλέον των συνηθισμένων μέτρων όπως η αγορά στην παρέμβαση ή οι επιστροφές κατά την εξαγωγή ((Οι δυνατότητες εξαγωγής από το Ηνωμένο Βασίλειο, βοοειδών, κρεάτων βοοειδών και προϊόντων με βάση το βόειο κρέας είναι περιορισμένες επί του παρόντος βάσει των διατάξεων της απόφασης 96/239/ΕΚ της Επιτροπής, της 27.3.1996, σχετικά με ορισμένα μέτρα προστασίας από τη σπογγώδη εγκεφαλοπάθεια των βοοειδών (ΕΕ αριθ. L 78, 28.3.1996), όπως τροποποιήθηκε από την απόφαση 96/362/ΕΚ της 11.06.1996 (ΕΕ αριθ. L 139 της 12.6.96). )) που συμβάλλουν στην υποστήριξη των τιμών της αγοράς βοείου κρέατος, η κοινή οργάνωση αγοράς του βοείου κρέατος προβλέπει τη χορήγηση ορισμένων άμεσων πληρωμών για τους παραγωγούς βοείου κρέατος. Επομένως, υπό την επιφύλαξη ορισμένων ποσοτικών περιορισμών και όρων που αφορούν τον δείκτη πυκνότητας, οι παραγωγοί βοείου κρέατος σε όλη την Κοινότητα λαμβάνουν ετήσιες πριμοδοτήσεις μετά από αίτηση τους, για τις επιλέξιμες θηλάζουσες αγελάδες και για τα αρσενικά βοοειδή που βρίσκονται στην εκμετάλλευσή τους. Οι πριμοδοτήσεις αυτές χρηματοδοτούνται εξ' ολοκλήρου από τον κοινοτικό προϋπολογισμό.

Όσον αφορά τις θηλάζουσες αγελάδες, το ποσό της πριμοδότησης ανέρχεται σε 144,90 ECU ανά ζώο. Τα κράτη μέλη μπορούν επίσης να χορηγήσουν συμπληρωματική εθνική πριμοδότηση για τις θηλάζουσες αγελάδες που μπορεί να ανέρχεται σε 30,19 ECU ανά ζώο. Η πριμοδότηση για τη θηλάζουσα αγελάδα δεν καταβάλλεται στους παραγωγούς οι οποίοι παράγουν επίσης γάλα και των οποίων η ποσότητα γάλακτος αναφοράς υπερβαίνει τα 120.000 χγρ. Για τα αρσενικά βοοειδή, το ποσό της πριμοδότησης ανέρχεται σε 108,70 ECU ανά ζώο και μπορεί να καταβληθεί δύο φορές κατά τη διάρκεια ζωής του ζώου, την πρώτη φορά όταν το ζώο είναι δέκα μηνών και την επόμενη όταν το ζώο είναι 22 μηνών. Το οριστικό ποσό των πριμοδοτήσεων για τη θηλάζουσα αγελάδα και για τα αρσενικά βοοειδή καταβάλλεται μόλις πραγματοποιηθούν οι απαιτούμενοι έλεγχοι, το αργότερο στις 30 Ιουνίου μετά το τέλος του ημερολογιακού έτους κατά τη διάρκεια του οποίου ο παραγωγός υπέβαλε την αίτηση του. Ωστόσο, υπό τον όρο ότι έχουν πραγματοποιηθεί οι απαραίτητοι διοικητικοί έλεγχοι και επαληθεύσεις, χορηγείται προκαταβολή της πριμοδότησης. Συνήθως, το ποσό της προκαταβολής ανέρχεται σε 60% του ποσού της συνολικής πριμοδότησης και καταβάλλεται από την 1η Νοεμβρίου του έτους κατά το οποίο υποβλήθηκε αίτηση για πριμοδότηση. Ειδικά για τις αιτήσεις του 1996, το ποσό της προκαταβολής ορίσθηκε σε 80% και καταβάλλεται από την 1η Οκτωβρίου 1996. Οι παραγωγοί που λαμβάνουν την πριμοδότηση για τη θηλάζουσα αγελάδα ή για τα αρσενικά βοοειδή μπορούν επίσης να λάβουν συμπληρωματική πριμοδότηση εκτατικής εκτροφής που χρηματοδοτείται από την Κοινότητα η οποία ανέρχεται σε 36,23 ECU ανά ζώο, εάν ο δείκτης πυκνότητας του πληθυσμού των ζώων στην εκμετάλλευσή τους δεν υπερβαίνει 1,4 μονάδες ζώντων ζώων ανά εκτάριο.

Τα καθεστώτα πριμοδοτήσεων που αναφέρονται ανωτέρω αποτελούν σταθερά ετήσια στοιχεία της κοινής οργάνωσης αγοράς του βοείου κρέατος. Ωστόσο, οι εξαιρετικές περιστάσεις της εν λόγω αγοράς το 1996 οδήγησαν στην εισαγωγή ορισμένου αριθμού συμπληρωματικών μέτρων. Τον Ιούλιο 1996, λαμβανομένων υπόψη των συνεπειών της κρίσης της σπογγώδους εγκεφαλοπάθειας των βοοειδών (ΣΕΒ) στα εισοδήματα των παραγωγών, το Συμβούλιο αποφάσισε να χορηγήσει το 1996 στους παραγωγούς βοείου κρέατος συμπληρωματικές πληρωμές που χρηματοδοτούνται από την Κοινότητα, ως αποζημίωση για την απώλεια του εισοδήματος τους. Συνολικό ποσό 850 εκατ. ECU έχει προβλεφθεί για τις εν λόγω συμπληρωματικές πληρωμές εκ των οποίων το Ηνωμένο Βασίλειο λαμβάνει περίπου 130 εκατ. ECU. Για να καταστεί δυνατή η καταβολή της χρηματοδοτικής ενίσχυσης, η πληρωμή της αποζημίωσης έπρεπε να πραγματοποιηθεί το αργότερο έως τις 15 Οκτωβρίου 1996. Επιπλέον, εάν είναι αναγκαίο, επιτρέπεται στα κράτη μέλη να συμπληρώσουν τις εν λόγω κοινοτικές ενισχύσεις με αποζημίωση που ανέρχεται σε ποσό ισοδύναμο με αυτό της Κοινότητας.

Λαμβανομένης υπόψη της ιδιαίτερης κατάστασης που δημιουργήθηκε στο Ηνωμένο Βασίλειο από την κρίση της ΣΕΒ, θεσπίσθηκαν στο εν λόγω κράτος μέλος άλλα δύο μέτρα. Πρώτον, πρόγραμμα που προβλέπει τη σφαγή όλων των βοοειδών ηλικίας άνω των 30 μηνών των οποίων τα σφάγια πρέπει να καταστραφούν εξ' ολοκλήρου. Μετά τη σφαγή των εν λόγω ζώων καταβάλλεται αποζημίωση στους παραγωγούς βάσει της εμπορικής αξίας του ζώου που επί του παρόντος καθορίζεται σε 0,9 ECU ανά χγρ. ζωντανού βάρους. Όταν το σφάγιο καταστραφεί, ο κοινοτικός προϋπολογισμός επιστρέφει ποσό 353 ECU ανά ζώο, που αντιστοιχεί σε 70% του συνόλου της αποζημίωσης. Δεύτερον, το Ηνωμένο Βασίλειο αποφάσισε να εφαρμόσει κοινοτικό πρόγραμμα μεταποίησης των μόσχων. Το εν λόγω πρόγραμμα, το οποίο είναι προαιρετικό για τους παραγωγούς προβλέπει την καταβολή πριμοδοτήσεως 120,8 ECU ανά ζώο, ποσό το οποίο χρηματοδοτείται εξ ολοκλήρου από τον κοινοτικό προϋπολογισμό, για τα αρσενικά μοσχάρια γαλακτοπαραγωγικής φυλής, ηλικίας 20 ημερών τουλάχιστον. Η πριμοδότηση καταβάλλεται δύο μήνες μετά τη σφαγή.